Oficialusis leidinys L 206 , 15/08/2003 p. 0017 - 0021



Komisijos reglamentas (EB) Nr. 1452/2003 2003 m. rugpjūčio 14 d. kuriame pateikiama Tarybos reglamento (EEB) Nr. 2092/91 6 straipsnio 3a dalyje numatyta nukrypti leidžianti nuostata dėl tam tikrų sėklų rūšių ir augalų dauginamosios medžiagos bei nustatomos su šia nukrypti leidžiančia nuostata susijusios procedūrinės taisyklės ir taikymo kriterijai EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Komisijos reglamentu (EB) Nr. 599/2003 [2],ypač į 6 straipsnio 3 dalies b punkto antrą ir trečią įtraukas, kadangi: (1) Reglamento (EEB) Nr. 2092/91 6 straipsnio 3 dalyje pateikiama nukrypti leidžianti nuostata, kuria remiantis pereinamuoju laikotarpiu, kuris baigiasi 2003 m. gruodžio 31 d., valstybėms narėms leidžiama ekologiškų sėklų ir augalų dauginamosios medžiagos gamybai naudoti neekologišką sėklą ir augalų dauginamąją medžiagą, jei gamintojai negali gauti ekologiškos dauginamosios medžiagos. (2) Remiantis Reglamento (EEB) Nr. 2092/91 3 straipsniu, taip pat taikomi Bendrijos norminiai aktai, reglamentuojantys sėklą ir augalų dauginamąją medžiagą. (3) Svarbus ekologinio ūkininkavimo principas yra bioįvairovės išlaikymas, todėl reikėtų užtikrinti, kad ūkininkai turėtų didelę veislių atmainų ir veislių, įskaitant vietines atmainas ir veisles, įvairovę, iš kurios galėtų rinktis. (4) Aišku, kad po 2003 m. gruodžio 31 d. kai kurioms Bendrijoje auginamoms rūšims nebus adekvataus ekologiškos sėklos ir augalų dauginamosios medžiagos kiekio. (5) Todėl būtina išlaikyti galimybę naudoti neekologišką sėklą ir augalų dauginamąją medžiagą, jei ekologiškos sėklos ar augalų dauginamosios medžiagos gauti neįmanoma. (6) Rūšims, kurioms bus adekvatus ekologiškos sėklos kiekis, ar ženkliam skaičiui veislių, kurioms bus adekvatus augalų dauginamosios medžiagos kiekis, negalima naudoti neekologiškos sėklos ar augalų dauginamosios medžiagos. Todėl turėtų būti sudarytas rūšių, kurios netaikoma nukrypti leidžianti nuostata, sąrašas. (7) Kol Bendrijos lygiu nebus galima patvirtinti atitinkamų kriterijų, nukrypti leidžiančią nuostatą, susijusią su augalų, kitų negu sėklinės bulvės, dauginamąja medžiaga, valstybės narės turėtų taikyti savo nuožiūra. (8) Svarbu ekologiškos sėklos ir augalų dauginamosios medžiagos pasiūlą ir paklausą padaryti skaidresnę, kad būtų skatinama didinti gamybą ir ekologiškos sėklos ir augalų dauginamosios medžiagos naudojimą. (9) Todėl visos valstybės narės turėtų užtikrinti duomenų bazės, kurioje galima registruoti ekologiškas sėklas ir sėklinės bulves bei atitinkančias bendruosius sėklai ir augalų dauginamajai medžiagai taikomus kriterijus, įdiegimą ir jos prieinamumą vartotojams. Dėl to bei siekiant palengvinti naudojimąsi informacija, tikslinga sukurti suderintą registravimo formos, kuria sėklos tiekėjas naudotųsi registruodamas duomenų bazėse sėklas ir sėklines bulves, modelį. (10) Visos valstybės narės turėtų užtikrinti, kad ataskaitos apie leidimų išdavimą bus skelbiamos viešai, tuo būdu informuojant visus suinteresuotus asmenis, valstybes nares ir Komisiją. (11) Siekiant įvertinti, kiek ūkininkai naudojo ekologišką sėklą ir augalų dauginamąją medžiagą, po dvejų metų naudojimosi sistemą reikėtų dar kartą atidžiai patikrinti. (12) Šiame reglamente nurodytos priemonės atitinka Komiteto, įsteigto vadovaujantis Reglamento (EEB) Nr. 2092/91 14 straipsniu, nuomonę, PRIĖMĖ ŠĮ REGLAMENTĄ: I SKIRSNIS BENDROSIOS TAISYKLĖS 1 straipsnis Leidžiančios nukrypti nuostatos išsaugojimas 1. Reglamento (EEB) Nr. 2092/91 6 straipsnio 3 dalies a punkte pateikiama nukrypti leidžianti nuostata, kuria remiantis valstybėms narėms leidžiama naudoti neekologišką sėklą ir augalų dauginamąją medžiagą, tame straipsnyje nurodytomis sąlygomis, neįtrauktų į šio reglamento priedą rūšių atžvilgiu taikoma po 2003 m. gruodžio 31 d. Pirmoje pastraipoje nurodytos nukrypti leidžiančios nuostatos dėl sėklos ar sėklinių bulvių taikymo procedūrinės taisyklės ir kriterijai išdėstyti 3–14 straipsniuose. 2. Rūšys, kurioms Reglamento (EEB) Nr. 2092/91 14 straipsnyje nustatyta tvarka yra nustatyta, kad ekologiškos sėklos ar sėklinių bulvių kiekis yra pakankamas, ir ženklus skaičius veislių visose Bendrijos dalyse yra išvardytos šio reglamento priede. Pagal 1 dalyje nurodytą nukrypti leidžiančią nuostatą, į priedą įtrauktos rūšims negalima išduoti leidimų, jeigu leidimo išdavimas nėra pagrindžiamas kuriuo nors iš 5 straipsnio 1 dalies d punkte nurodytų tikslų. 2 straipsnis Apibrėžimai Šiame reglamente: a) taikomi Reglamente (EEB) Nr. 2092/91 vartojami apibrėžimai; b) "tiekėjas" reiškia operatorių, kuris sėklas ar sėklines bulves parduoda kitiems operatoriams. II SKIRSNIS LEIDŽIANČIOS NUKRYPTI NUOSTATOS TAIKYMAS 3 straipsnis Neekologiškų sėklų ar sėklinių bulvių naudojimas Pagal 5 straipsnyje nustatytą tvarką valstybės narės gali išduoti leidimą naudoti neekologiškas sėklas ar sėklines bulves, su sąlyga, kad sėkla ar sėklinės bulvės: a) neapdorotos kitomis negu Reglamento (EEB) Nr. 2092/91 II priedo B dalyje patvirtintomis augalų apsaugos priemonėmis, išskyrus atvejus, kai Tarybos Direktyvos 2000/29/EB [3] nustatyta tvarka teritorijoje, kurioje bus naudojama sėkla ar sėklinės bulvės, tam tikros rūšies visų veislių cheminį apdorojimą fitosanitariniais tikslais atlieka valstybės narės kompetentinga institucija, ir b) yra pagamintos nenaudojant genetiškai modifikuotų organizmų ir (arba) iš tokių organizmų išvestų produktų. 4 straipsnis Už leidimų išdavimą atsakingos institucijos ar įstaigos Jeigu valstybė narė nepaskiria kitų atitinkamos valstybės narės prižiūrimų institucijų ar įstaigų, už šio reglamento 5 straipsnyje nurodytų leidimų išdavimą yra atsakingos Reglamento (EEB) Nr. 2092/91 9 straipsnyje nurodytos kontrolės institucijos ar įstaigos. 5 straipsnis Leidimų išdavimo sąlygos 1. Leidimai naudoti neekologišką sėklą ar sėklines bulves gali būti išduodami tik šiais atvejais: a) jei 6 straipsnyje nurodytoje duomenų bazėje nėra užregistruota jokios vartotojo norimos įsigyti rūšies atmainos; b) jei nėra tiekėjo, galinčio iki sėjos ar sodinimo pristatyti sėklą ar sėklines bulves, kai vartotojas sėklą ar sėklines bulves užsakė iš anksto prieš pagrįstai protingą laiką; c) jei vartotojo norima įsigyti rūšies atmaina nėra registruota duomenų bazėje, o vartotojas gali įrodyti, kad nei viena užregistruota tos pačios rūšies alternatyva nėra tinkama ir todėl būtina išduoti leidimą vartotojo produkcijai; d) jei neekologišką sėklą ar sėklines bulves reikia panaudoti tyrimui, smulkaus bandinio testavimui ar atmainos konservavimui, dėl kurių yra gautas valstybės narės atitinkamos kompetentingos institucijos sutikimas. 2. Leidimas išduodamas prieš kultūros sėją. 3. Leidimas išduodamas tik atskiriems vartotojams vienam sezonui, o už leidimo išdavimą atsakinga institucijai ar įstaiga užregistruoja, kokiam sėklos ar sėklinių bulvių kiekiui buvo išduotas leidimas. 4. Nukrypdama nuo 3 dalies, valstybės narės kompetentinga institucija visiems vartotojams gali išduoti bendrą leidimą tam tikrai - rūšiai, kai ir jei įvykdyta 1 dalies a punkte nurodyta sąlyga, arba - atmanai, kai ir jei įvykdyta 1 dalies c punkte nurodyta sąlyga. Tokie leidimai aiškiai nurodomi duomenų bazėje. 5. Leidimai gali būti išduodami tik laikotarpiu, kai pagal 7 straipsnio 3 dalį atnaujinama duomenų bazė. III SKIRSNIS EKOLOGIŠKOS SĖKLOS AR SĖKLINIŲ BULVIŲ REGISTRAVIMO TAISYKLĖS 6 straipsnis Duomenų bazė 1. Visos valstybės narės užtikrina, kad kaip numatyta Reglamento (EEB) Nr. 2092/91 6 straipsnio 2 dalyje, bus įdiegtos kompiuterizuotos duomenų bazės, į kurias įtrauktos jų teritorijoje gautos ekologiškos sėklos ar sėklinių bulvių veislės. 2. Duomenų bazę tvarko valstybės narės kompetentinga institucija arba šiam tikslui valstybės narės paskirta institucija ar įstaiga (toliau – Duomenų bazės valdytojas). Valstybės narės taip pat gali paskirti instituciją arba privačią įstaigą kitoje šalyje. 3. Kiekviena valstybė narė informuoja Komisiją ir kitas valstybes nares apie paskirtą valdyti duomenų bazę instituciją ar privačią įstaigą. 7 straipsnis Registracija 1. Veislės, kurių sėklos ar sėklinės bulvės yra ekologiškos, duomenų bazėje registruojamos tiekėjo prašymu. 2. Taikant šio reglamento 5 straipsnį, laikoma, kad veislės atsargų nėra, jei veislė neužregistruota duomenų bazėje. 3. Kiekviena valstybė narė nusprendžia, kokiu metų laikotarpiu duomenų bazėje laikomi duomenys apie jos teritorijoje auginamas visas rūšis arba rūšių grupes turi būti reguliariai atnaujinami. Duomenų bazėje turi būti informacija apie tai. 8 straipsnis Registracijos sąlygos 1. Norėdamas užregistruoti tiekėjas turi sugebėti: a) įrodyti, kad jam arba paskutiniam operatoriui tais atvejais, kai tiekėjas turi reikalų tik su fasuota sėkla arba sėklinėmis bulvėmis, buvo taikyta Reglamento (EEB) Nr. 2092/91 9 straipsnyje nurodyta kontrolės sistema; b) įrodyti, kad į rinką tiekiama sėkla ar sėklinės bulvės atitinka bendruosius sėklai ir augalų dauginamajai medžiagai taikomus reikalavimus; c) pateikti visą šio reglamento 9 straipsnyje reikalaujamą informaciją ir įsipareigoti šią informaciją atnaujinti duomenų bazės valdytojo prašymu arba kai toks atnaujinimas būtinas siekiant užtikrinti informacijos patikimumą. 2. Duomenų bazės valdytojas, gavęs valstybės narės kompetentingos institucijos pritarimą, gali tiekėjo prašymą dėl registracijos atmesti arba panaikinti jau priimtą registraciją, jei tiekėjas nesilaiko 1 dalyje išdėstytų reikalavimų. 9 straipsnis Registruojama informacija 1. Apie kiekvieną duomenų bazėje registruojamą veislę ir kiekvieną tiekėją pateikiama bent tokia minimali informacija: a) mokslinis rūšies pavadinimas ir veislės pavadinimas; b) tiekėjo ar jo atstovo vardas ir pavardė (pavadinimas) ir kontaktiniai duomenys; c) teritorija, į kurią tiekėjas gali vartotojui pristatyti sėklą ar sėklines bulves per įprastą pristatymui reikalingą laiką; d) šalis ar regionas, kuriame veislė testuojama ir patvirtinama įtraukimui į bendrą žemės ūkio augalų ir daržovių rūšių veislių katalogą; e) diena, nuo kada bus galima gauti sėklos ar sėklinių bulvių; f) Reglamento (EEB) Nr. 2092/91 9 straipsnyje nurodytos paskirtosios kontrolės institucijos ar įstaigos, atsakingos už operatoriaus kontrolę, pavadinimas ir (arba) kodo numeris. 2. Tiekėjas nedelsdamas informuoja duomenų bazės valdytoją, jei duomenų bazėje užregistruotos veislės atsargų nebėra. Šie pokyčiai registruojami duomenų bazėje. 3. Be 1 dalyje nurodytos informacijos, į duomenų bazę taip pat yra įtraukiamas priede išvardytų rūšių sąrašas. 10 straipsnis Informacijos prieinamumas 1. Sėklos ir sėklinių bulvių vartotojai bei plačioji visuomenė duomenų bazėje registruotą informaciją internete gali gauti nemokamai. Valstybės narės gali nuspręsti, kad pagal Reglamento (EEB) Nr. 2092/91 8 straipsnio 1 dalies a punktą užsiregistravę vartotojai, pateikę prašymą duomenų bazės valdytojui, gali gauti duomenų apie vieną ar kelias rūšies grupes ištrauką. 2. Valstybės narės užtikrina, kad visi pagal Reglamento (EEB) Nr. 2092/91 8 straipsnio 1 dalies a punktą užsiregistravę vartotojai mažiausiai kartą per metus yra informuojami apie sistemą ir apie tai, kaip galima gauti į duomenų bazę įtrauktą informaciją. 11 straipsnis Registracijos mokestis Kiekviena registracija apmokestinama mokesčiu, kurio dydis atspindi informacijos įtraukimo į duomenų bazę ir išlaikymo joje išlaidas. Valstybės narės kompetentinga institucija patvirtina mokesčio dydį, taikomą duomenų bazės valdytojo. IV SKIRSNIS ATASKAITA IR BAIGIAMOSIOS NUOSTATOS 12 straipsnis Metinė ataskaita 1. Pagal 4 straipsnį paskirtos leidimus išduodančios institucijos ar įstaigos registruoja visus leidimus ir teikia apie tai informaciją ataskaitoje, pateikiamoje valstybės narės kompetentingai institucijai ir duomenų bazės valdytojui. Ataskaitoje apie kiekvieną rūšį, susijusią su leidimo išdavimu pagal 5 straipsnio 1 dalį, pateikiama tokia informacija: a) mokslinis rūšies pavadinimas ir veislės pavadinimas; b) leidimo išdavimo pagrindimas, darant nuorodą į 5 straipsnio 1 dalies a, b, c arba d punktus; c) bendras išduotų leidimų skaičius; d) bendras sėklos ar sėklinių bulvių kiekis; e) cheminis apdorojimas fitosanitarijos tikslais, kaip numatyta 3 straipsnio a dalyje. 2. Ataskaitoje apie pagal 5 straipsnio 4 dalį išduotus leidimus pateikiama 1 dalies a punkte nurodyta informacija, taip pat nurodomas leidimo galiojimo laikotarpis. 13 straipsnis Suvestinė ataskaita Kiekvienais metais iki kovo 31 d. valstybės narės kompetentinga institucija surenka ataskaitas ir sudaro suvestinę ataskaitą, kurioje yra duomenys apie visus valstybės narės per praėjusius kalendorinius metus išduotus leidimus, ir siunčia ją Komisijai bei kitoms valstybėms narėms. Ataskaitoje pateikiama 12 straipsnyje nurodyta informacija. Informacija skelbiama duomenų bazėje. Užduotį surinkti ataskaitas kompetentinga institucija gali pavesti duomenų bazės valdytojui. 14 straipsnis Pagal prašymą suteikiama informacija Valstybei narei arba Komisijai pageidaujant išsamios informacijos apie konkrečiais atvejais išduotus leidimus, tokia informacija kitoms valstybėms narėms ir Komisijai suteikiama. 15 straipsnis Persvarstymas Iki 2006 m. liepos 31 d. Komisija turi išnagrinėti, kiek turima ir kiek naudojama ekologiškos sėklos ar augalų dauginamosios medžiagos ir ar šis reglamentas įgyvendinamas veiksmingai, ir, esant reikalui, padarys atitinkamus pakeitimus. 16 straipsnis Įsigaliojimas ir taikymas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2004 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. rugpjūčio 14 d. Komisijos vardu Franz Fischler Komisijos narys [1] OL L 198, 1991 7 22, p. 1. [2] OL L 85, 2003 4 2, p. 15. [3] OL L 169, 2000 7 10, p. 1. -------------------------------------------------- PRIEDAS Siekdama nustatyti sąrašą rūšių, kurias reikėtų įtraukti į priedą, šiuo metu Komisija, vadovaudamasi įsteigto pagal Reglamento (EEB) Nr. 2092/91 14 straipsnį Komiteto nuomone, su valstybėmis narėmis svarsto šį klausimą. --------------------------------------------------